Diari Oficial de la Generalitat Valenciana


Sumari del DOGV 6443, del 21-01-2011 (2011/545)

ORDE 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat.
---------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2010/12/21/99/dof/vci/html**

### Dades del document

Número de DOGV
:   6443

Data del DOGV
:   21-01-2011

Secció del DOGV
:   I. DISPOSICIONS GENERALS

Número del document
:   2011/545


Data del document
:   21-12-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * professió paramèdica
    * formació del professorat
    * qualificació del personal
    * legislació
    * formació en el lloc de treball
    * personal docent
    * prima salarial
    * reciclatge professional

ORDE 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat. [2011/545]  
Índex  
Preàmbul  
Capítol I. Disposicions generals  
Article 1. Objecte i àmbit d'aplicació  
Article 2. Definicions  
Article 3. Principis generals  
Article 4. Pla Anual de Formació Permanent del Professorat  
Article 5. Destinataris  
Article 6. Entitats organitzadores  
Capítol II. Activitats de formació  
Article 7. Modalitats de formació  
Article 8. Cursos  
Article 9. Seminaris  
Article 10. Grups de treball  
Article 11. Jornades  
Article 12. Tallers  
Article 13. Formació en centres  
Article 14. Estades formatives en empreses, organitzacions o institucions  
Article 15. Modalitats de participació  
Article 16. Requisits generals de les activitats de formació  
Article 17. Requisits específics de les activitats de formació a distància  
Article 18. Responsables i col·laboradors  
Article 19. Participants  
Article 20. Avaluació dels participants   
Article 21. Expedició dels certificats  
Article 22. Contingut dels certificats.  
Capítol III. Titulacions i activitats susceptibles de reconeixement   
Article 23. Titulacions universitàries  
Article 24. Capacitació lingüisticotècnica  
Article 25. Ensenyances de règim especial  
Article 26. Projectes d'investigació científica i innovació educativa  
Article 27. Activitats que contribuïsquen a la millora de la qualitat de l'ensenyança  
Article 28. Tutories de pràctiques  
Article 29. Activitats de formació organitzades per les universitats  
Article 30. Activitats de formació realitzades a l'estranger   
Article 31. Publicacions  
Capítol IV. Entitats col·laboradores.  
Article 32. Reconeixement d'activitats de formació  
Article 33. Comissió d'autorització i avaluació dels plans d'activitats de les entitats col·laborades  
Article 34. Convenis  
Article 35. Pla d'activitats  
Article 36. Procediment per al reconeixement i homologació d'activitats de formació realitzades per entitats col·laboradores  
Capítol V. Registre de Formació Permanent del Professorat  
Article 37. Naturalesa del registre  
Article 38. Procediment d'inscripció  
Article 39. Oficines delegades del registre  
Article 40. Dret d'accés al registre  
Capítol VI. Complement de formació permanent del professorat  
Article 41. Valoració de les activitats de formació permanent  
Article 42. Complement de formació permanent del professorat  
Disposició addicional primera. Activitats reconegudes per altres administracions educatives  
Disposició addicional segona. Interpretació, implantació i aplicació  
Disposició transitòria primera. Reconeixement d'activitats de formació  
Disposició transitòria segona. Reconeixement del dret al complement retributiu de formació permanent   
Disposició transitòria tercera. Titulacions universitàries  
Disposició derogatòria única. Derogació normativa  
Disposició final única. Entrada en vigor  
Preàmbul  
La Llei Orgànica 2/2006, de 3 de maig, d'Educació, arreplega en l'article 1 que el sistema educatiu espanyol, configurat d'acord amb els valors de la Constitució i assentat en el respecte dels drets i llibertats que la Constitució reconeix, s'inspira en els principis següents: n) El foment i la promoció de la investigació, l'experimentació i la innovació educativa. En l'article 2.2 establix que els poders públics prestaran una atenció prioritària al conjunt de factors que afavorixen la qualitat de l'ensenyança i, en especial, la qualificació i formació del professorat, el seu treball en equip, la dotació de recursos educatius, la investigació, l'experimentació i la renovació educativa (...).  
L'esmentada llei determina en l'article 102 que la formació permanent constituïx un dret i una obligació de tot el professorat i una responsabilitat de les administracions educatives i dels centres. Així mateix, en l'article 103, establix que les administracions educatives planificaran les activitats de formació del professorat, garantiran una oferta diversificada i gratuïta d'estes activitats i establiran les mesures oportunes per a afavorir la participació del professorat en les activitats. Així mateix, els correspon facilitar l'accés dels professors a titulacions que permeten la mobilitat entre les distintes ensenyances, incloent-hi les universitàries, per mitjà dels acords oportuns amb les universitats.   
El Decret 157/1993, de 31 d'agost, del Consell de la Generalitat Valenciana, pel qual es regula el component retributiu relacionat amb la formació permanent del professorat i la realització d'altres activitats per a la millora de la qualitat de l'ensenyança, disposa en l'article tercer.3 que per al reconeixement del dret al component retributiu que establix el present decret, caldrà tindre acreditats sis anys de servicis en els llocs assenyalats en l'apartat 1 d'este article i haver participat amb aprofitament en activitats de formació o haver realitzat altres activitats per a la millora de la qualitat de l'ensenyança corresponents a un mínim de cent crèdits per cada període de sis anys.   
En relació amb això, com a ha assenyalat el Tribunal Superior de Justícia de la Comunitat Valenciana, el component retributiu del complement específic constituïx una especialitat d'este pròpia del personal docent i no estan directament vinculats al lloc en el sentit que la seua quantia no depén del lloc que s'exercix, sinó dels anys de servici i d'haver participat amb aprofitament en activitats de formació o haver realitzat altres activitats per a la millora de la qualitat de l'ensenyança corresponent a un mínim de cent crèdits per cada període de sis anys. Així mateix, el mencionat Decret 157/1993, establix que per orde de la conselleria competent en matèria d'educació es regularan les activitats necessàries per a l'obtenció dels crèdits.  
En relació amb el que disposa l'Acord subscrit el dia 17 de desembre de 1991 entre la Generalitat Valenciana i els sindicats del sector d'ensenyança, on es determinen les activitats de formació permanent i altres activitats per a la millora de la qualitat de l'ensenyança que es podran acreditar per a perfeccionar els sexennis i en l'Acord de 10 de juny de 1994 entre la Conselleria d'Educació i Ciència i els sindicats d'educació on s'establixen els criteris per a l'acreditació i valoració de les activitats de formació permanent i altres activitats per a la millora de la qualitat de l'ensenyança i l'adaptació de l'horari dels centres a les necessitats de l'ensenyança, es va dictar el mencionat Decret 157/1993 que ha sigut desplegat normativament per l'Orde de 9 de juny de 1994 de la Conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat, i l'Orde de 10 de juny de 1994 de la Conselleria d'Educació i Ciència, per la qual es regula l'acreditació i la valoració de les activitats de formació permanent i altres activitats per a la millora de la qualitat de l'ensenyança que realitzen els funcionaris docents que impartixen ensenyances de règim general no universitari i de règim especial de la Comunitat Valenciana.  
L'experiència acumulada des de la publicació de les esmentades ordes i els canvis normatius que s'han produït durant el seu període d'aplicació, fan necessari establir un marc normatiu clar i estable que servisca de referència per a regular les modalitats, la convocatòria, el reconeixement, la certificació l'homologació i el registre de les activitats de formació permanent del professorat oferides per la mateixa administració educativa i per altres institucions i entitats formatives, per a donar cobertura a les activitats d'innovació i investigació que el professorat realitza, i establir, a estos efectes, l'equivalència de les activitats d'innovació i investigació, les titulacions universitàries i ensenyances de règim especial, les tutories en pràctiques i qualsevol altra activitat que comporte el reconeixement en crèdits de formació, i preveure, si és el cas, els efectes professionals i retributius previstos en l'ordenament jurídic.  
Per tot el que s'ha exposat anteriorment, vista la proposta del director general de Personal de data 20 de desembre de 2010, i de conformitat amb esta, i fent ús de les facultats que em conferix l'article 28. apartat e) de la Llei 5/1983, de 30 de desembre, del Consell  
ORDENE  
Capítol I  
Disposicions generals  
Article 1. Objecte i àmbit d'aplicació  
1. La present orde té com a finalitat regular les modalitats, convocatòria, reconeixement, certificació, registre, acreditació i valoració de les activitats de formació permanent del professorat i establir les equivalències de les activitats d'investigació i innovació i de les titulacions, així com altres activitats dirigides a facilitar l'actualització científica, didàctica i professional del professorat i del personal especialitzat que exercisca docència en centres en què s'impartisquen ensenyances reglades no universitàries i al dels servicis tècnics de suport educatiu en els esmentats nivells.  
2. Les activitats de formació permanent realitzades d'acord amb el que disposa esta orde podran valorar-se en totes les convocatòries, concursos o actes administratius que les consideren com a requisit o mèrit en les seues bases i tindran, en els termes establits en el Decret 157/1993, de 31 d'agost, del Consell de la Generalitat Valenciana, pel qual es regula el component retributiu relacionat amb la formació permanent del professorat i la realització d'altres activitats per a la millora de la qualitat de l'ensenyança, efectes en el sistema retributiu.   
3. El que establix esta orde serà aplicable en l'àmbit territorial de la Comunitat Valenciana.  
Article 2. Definicions  
Als efectes de la present orde, s'entén per:  
- Formació permanent del professorat: el conjunt d'activitats que promouen l'actualització i la millora contínua de la competència professional del professorat i de totes aquelles persones que desenrotllen la seua labor docent o especialitzada amb alumnat, en l'àmbit de les ensenyances no universitàries, així com l'adequació dels seus coneixements i mètodes a l'evolució de la ciència i de les didàctiques específiques.  
- Entitats col·laboradores: aquelles entitats estretament relacionades amb l'educació, dotades de personalitat jurídica pròpia, i que hagen subscrit un conveni de col·laboració per a la formació del professorat amb la Conselleria d'Educació.  
- Competències professionals docents: el conjunt de coneixements, habilitats i destreses necessàries per a exercir amb eficàcia un lloc professional docent.   
- Modalitats de formació: les formes que adopten les activitats de formació del professorat, d'acord amb el sentit i finalitats de l'activitat, la seua planificació, la manera de participació dels assistents, el paper i grau d'implicació dels subjectes que hi intervenen, la dinàmica i estructura interna de l'activitat i les estratègies preferents amb què es desenrotlla.  
- Sexenni: el component retributiu relacionat amb la formació permanent i la realització d'altres activitats per a la millora de la qualitat de l'ensenyança, durant períodes de sis anys de servicis com a funcionari de carrera en la funció pública docent.   
Article 3. Principis generals  
Les activitats que es desenrotllen a l'empara de la present orde hauran d'ajustar-se als principis següents:  
a) Potenciar el desenrotllament professional del professorat.  
b) Desenrotllar en el professorat les competències professionals necessàries per a l'exercici de la seua labor docent.   
c) Desenrotllar una formació permanent de qualitat, d'acord amb les exigències socials, tecnològiques, científiques, pedagògiques, professionals i culturals.  
Article 4. Pla Anual de Formació Permanent del Professorat  
1. La planificació de la formació permanent del professorat s'ha d'adaptar, per mitjà d'una oferta organitzada de manera coherent, equilibrada i flexible, a les necessitats educatives en general, al projecte educatiu del centre, al professorat i al personal especialitzat relacionat amb la docència.  
2. La direcció general competent en matèria de formació del professorat elaborarà un pla d'actuació, on s'arreplegaran les activitats formatives a realitzar durant el curs escolar.  
Article 5. Destinataris  
1. Les activitats de formació permanent a què es referix la present orde aniran dirigides al professorat, educadors, fisioterapeutes i personal especialitzat destinat en centres docents de la Comunitat Valenciana que impartisquen ensenyances reglades no universitàries, al personal dels servicis de suport educatiu en els esmentats nivells i als servicis d'inspecció educativa o que ocupe llocs de treball de naturalesa docent en la relació de llocs de treball de la Conselleria d'Educació.  
2. Excepcionalment, en el cas d'activitats d'àmbit interautonòmic, nacional o internacional, com ara congressos o jornades, les activitats de formació podran anar dirigides a professorat d'àmbits territorials diferents del de la Comunitat Valenciana.  
Article 6. Entitats organitzadores  
Tindran la consideració d'activitats de formació permanent del professorat i podran ser reconegudes com a tals, les desenrotllades per les entitats següents:  
a) La Conselleria d'Educació, a través de la direcció general competent en matèria de formació del professorat, del Servici de Formació del Professorat i dels Centres de Formació, Innovació i Recursos Educatius (CEFIRE).  
b) Altres administracions educatives de l'Estat amb competències plenes en matèria de formació permanent del professorat.  
c) Les institucions o organitzacions que tinguen conveni de col·laboració amb la Conselleria d'Educació en matèria de formació permanent del professorat.  
d) Les universitats.  
Capítol II  
Activitats de formació  
Article 7. Modalitats de formació  
1. Als efectes previstos en esta orde, les activitats de formació del professorat es classifiquen en les modalitats bàsiques següents: cursos, seminaris, grups de treball, jornades, tallers, formació en centres i estades formatives en empreses.  
2. Les activitats de formació que no es corresponguen amb les modalitats anteriors es podran assimilar a alguna de les anteriors segons les seues característiques i sempre que complisquen els requisits establits per a l'activitat a què es desitja assimilar.  
3. La Conselleria d'Educació podrà establir altres modalitats formatives o modificar i concretar les característiques essencials de les modalitats existents i delimitar també els camps o àmbits de formació.  
4. Amb caràcter general, als participants amb avaluació positiva se'ls assignarà un crèdit per cada hora de formació.  
Article 8. Cursos  
1. És la modalitat de formació que es caracteritza perquè els programes aborden continguts científics, tècnics, culturals o pedagògics, a partir de les aportacions d'especialistes. El disseny del curs serà concretat per la institució convocant, tenint en compte les necessitats i demandes formatives dels destinataris.  
2. Als professors, ponents i tutors se'ls assignarà dos crèdits per hora impartida.  
Article 9. Seminaris  
1. És la modalitat de formació que té com a finalitat l'aprofundiment en l'estudi i aplicació de temes educatius, a partir de les aportacions dels mateixos components del seminari, entre els quals es designarà un coordinador i que podrà disposar, de manera puntual, de l'assessorament d'experts. El seminari es caracteritza per la seua naturalesa, preferentment, presencial i per l'alt grau d'implicació dels seus components, la col·laboració en el procés de formació, l'intercanvi d'experiències i el debat intern.   
2. Els seminaris seran convocats exclusivament per la Conselleria d'Educació a través de la direcció general competent en matèria de formació del professorat.  
3. Als components dels seminaris se'ls podrà certificar 30 hores de formació anuals, que equivaldran a 30 crèdits.   
Article 10. Grups de treball  
1. És la modalitat de formació que té com a finalitat l'anàlisi, l'elaboració de materials i la seua experimentació, la qual cosa comporta una reflexió sobre la pràctica per a actuar en esta.  
2. El funcionament del grup es caracteritzarà per la seua autonomia i per la qualitat del seu treball, de manera que els seus projectes -els materials que analitze, elabore i experimente- puguen ser d'utilitat per a la comunitat educativa. L'essencial del treball haurà d'incidir a millorar els processos d'intervenció a l'aula, relacionant-los amb els fins educatius del centre.   
3. Els grups de treball seran regulats per una convocatòria anual i hauran de tindre un coordinador, designat entre els seus integrants.   
4. Als components dels grups de treball se'ls podrà certificar 30 hores de formació anuals, que equivaldran a 30 crèdits.  
Article 11. Jornades  
1. És una modalitat formativa el principal objectiu de la qual és difondre continguts sobre un tema monogràfic prèviament fixat, intercanviar experiències o debatre sobre els avanços que es realitzen en un camp científic o didàctic.  
2. En el seu disseny es poden incloure conferències d'experts, presentació d'experiències i comunicacions, taules redones i exposicions de materials.  
3. Els congressos, trobades i qualsevol altra activitat d'estes característiques quedaran assimilades a jornades quant a la seua classificació.  
4. Per la participació en les jornades s'atorgaran:  
a) Als assistents, un crèdit per cada hora de formació, amb un mínim de 10 crèdits.  
b) Als comunicants, 15 crèdits.  
c) Als ponents, 20 crèdits.  
Article 12. Tallers  
És una modalitat de formació en què la implicació dels participants és alta, ja que estos tenen un elevat grau d'autonomia en l'execució de la tasca. La labor del professor se centra en la planificació i organització del treball així com en la seua supervisió. El taller pot comprendre diferents continguts: representació o recreació de situacions reals per a aprendre a manejar-les, fabricació d'objectes, pràctica de determinades habilitats.   
Article 13. Formació en centres  
1. És una modalitat de formació permanent que ha de contribuir a una millora qualitativa de l'ensenyança, responent específicament a les necessitats formatives del professorat de cada centre en particular, considerant el centre com a nucli formatiu bàsic i dirigit al professorat com a equip de treball compromés en una tasca comuna. Els resultats hauran d'incidir directament en el centre, i afectar tota la comunitat educativa   
2. La convocatòria establirà les condicions necessàries per al seu desenrotllament, així com les hores que es podran certificar.  
Article 14. Estades formatives en empreses, organitzacions o institucions  
1. És una modalitat de formació que oferix al professorat la possibilitat de formar-se en entorns de treball professionals reals, amb la finalitat de perfeccionar aquelles realitzacions professionals requerides per la seua especialitat docent i que no puguen ser adquirides per mitjà d'una altra modalitat formativa.   
2. Estes estades formatives seran convocades per la Conselleria d'Educació.  
3. Estes estades formatives seran valorades d'acord amb els criteris que s'establisquen en la mateixa convocatòria. El màxim d'hores que es podran reconéixer per una estada formativa és de 50.   
Article 15. Modalitats de participació  
Les activitats de formació es podran dur a terme a través de les modalitats següents:   
a) Presencial. La formació presencial és aquella que requerix l'assistència dels participants, i on poden incloure's períodes no presencials que no podran excedir el 25% de les hores presencials, sempre que la seua duració siga superior a 25 hores.   
b) A distància. La formació a distància és aquella que es basa en les tecnologies de la informació i de la comunicació com a mitjà de relació didàctica; no obstant això, es podran incloure els períodes presencials que es consideren necessaris per al seu adequat desenrotllament. Cap activitat a distància presentarà en el seu disseny més de cent hores, ni més de huit per cada setmana de duració.  
Article 16. Requisits generals de les activitats de formació  
1. Perquè les activitats de formació permanent siguen convocades per la Conselleria d'Educació hauran de complir els requisits següents:  
a) El disseny inicial, en el qual almenys s'especificarà:  
- La justificació, que inclourà, si més no, l'explicació de la necessitat formativa de l'activitat, les millores de les competències professionals que s'espera obtindre i les situacions educatives en què s'aplicaran els continguts específics.  
- Els objectius, tant els formatius com aquells relacionats amb la millora de la pràctica docent.   
- Les competències professionals a desenrotllar en funció de lloc i especialitat dels participants.  
- Els destinataris de l'activitat, criteris de selecció d'estos i nombre de places.  
- Les dates i períodes de realització.  
- La valoració en hores i crèdits.  
- Els continguts i els professors, el tutor i els ponents que els desenrotllaran.  
- L'organització de les fases, si n'hi ha.  
- La modalitat de formació.   
- Els criteris i procediments d'avaluació, especificant, almenys, els requisits necessaris per a determinar la superació de l'activitat (treballs a elaborar, presentació d'informes orals o escrits sobre l'aplicació pràctica dels continguts, participació en activitats grupals, etc.), així com el responsable de l'avaluació.  
b) L'informe final, que inclourà:  
- La valoració global de l'activitat i, si és el cas, l'avaluació externa i propostes per a pròximes convocatòries.  
- L'acta d'avaluació final, que arreplegarà les llistes tancades, firmades i segellades de participants amb dret a certificació, incloent-hi els coordinadors, professors, ponents i tutors, si n'hi ha, i, aquells participants que no han superat l'activitat, de la qual cosa caldrà especificar el motiu.   
- Les actes de totes les reunions d'avaluació o de seguiment que s'hagen realitzat.   
Sense perjuí del que s'ha mencionat anteriorment, els requisits de les activitats de formació s'ajustaran a allò que s'ha disposat en cada una de les modalitats de formació.  
Article 17. Requisits específics de les activitats de formació a distància  
1. A més dels requisits generals arreplegats en l'article 16, les activitats a distància hauran de complir els següents:  
a) En el seu disseny inicial, tindre en compte tots els aspectes necessaris per al funcionament correcte pel procediment a distància. S'inclouran, almenys, els apartats següents:  
- Horari d'atenció del tutor.  
- Equipament informàtic mínim i coneixements previs exigibles als participants per a un adequat seguiment de l'activitat.  
- Mitjans de comunicació amb el tutor.  
- Orientacions per a l'estudi.  
b) Establir un tutor per cada trenta participants.  
c) Incloure mecanismes de comunicació i fomentar-hi la participació.  
2. Els recursos didàctics inclosos en estes activitats formatives s'orientaran a l'aprenentatge autònom dels participants, i s'adequaran a la formació a distància.   
3. Les tasques proposades als participants tindran un enfocament pràctic. Es programaran des del començament de l'activitat, i s'establiran les dates d'entrega. Es distingirà entre els treballs d'obligatori compliment i aquells que tinguen caràcter complementari. El tutor de l'activitat qualificarà cada tasca.  
Article 18. Responsables i col·laboradors  
1. Les activitats de formació tindran un gestor de l'activitat, que serà directament responsable de l'activitat pel que fa a:  
- Dissenyar el projecte de l'activitat.  
- Vetlar pel desenrotllament apropiat de l'activitat i per la seua adequació al disseny previ.  
- Coordinar i informar els ponents dels aspectes de l'organització que ho requerisquen i vetlar per l'adequat desenrotllament de la seua participació.   
- Comunicar-se i atendre els assumptes acadèmics, organitzatius i de gestió de l'activitat.  
- Seleccionar els participants i revisar les llistes d'admesos, així com les d'assistència.  
- Elaborar una memòria amb la valoració de l'exercici de l'activitat.  
- Altres que puga determinar la institució convocant o la direcció general competent en matèria de formació del professorat.  
2. Les activitats de formació tindran, almenys, un col·laborador que podrà ser:   
a) El coordinador, en les modalitats de formació permanent com ara grups de treball, seminaris i projectes de formació en centres. Les seues responsabilitats seran:  
- Mantindre comunicació amb el CEFIRE.  
- Presentar en els terminis establits la documentació pertinent i els materials generats.  
- Organitzar el treball i moderar les sessions.  
- Registrar els fulls d'assistència en cada sessió (fitxa individual, fulls de firmes, diari de sessions, etc.), així com l'acta final i la memòria.  
b) El ponent. És un especialista en un tema o temes del programa de l'activitat, encarregat de dissertar i debatre amb els participants sobre el tema. Li correspon:   
- Preparar i difondre entre els participants un esquema resum de la ponència que exposarà.  
- Desenrotllar la ponència i realitzar, si és el cas, propostes d'aplicació pràctica en les aules o en els centres docents en relació amb els continguts exposats.  
- Atendre els dubtes i preguntes dels participants.  
- Altres que puguen incloure's en el disseny de l'activitat.  
c) El professor. A més de les funcions assignades al ponent, li correspon:  
- L'elaboració del material.  
- L'avaluació dels participants de l'activitat des del punt de vista acadèmic, en col·laboració, si és el cas, amb l'equip de responsables de l'activitat.  
d) El tutor. És la persona que, en les activitats formatives, i especialment en les realitzades a distància, té les funcions d'organitzar, orientar i facilitar l'aprenentatge, motivar els participants i integrar-los en el sistema, proposar metodologies d'estudi, aclarir dubtes, diagnosticar dificultats, així com fomentar la col·laboració i participació activa, i serà, finalment, el responsable de l'avaluació.   
Article 19. Participants  
1. Els participants són els destinataris previstos en l'article 5 que participen en l'activitat de formació i que constituïxen l'eix entorn del qual es realitza tot el procés formatiu.  
2. Els participants hauran de sol·licitar i confirmar la seua assistència a l'activitat i seran admesos d'acord amb els criteris que s'hi establisquen.  
3. La participació en una activitat de formació suposa l'acceptació del seu disseny o del seu projecte, així com de les millores que puguen establir-se per al seu desenrotllament. Igualment, suposa l'acceptació del procés d'avaluació de participants que en el seu disseny s'haja previst.  
4. El professorat podrà participar en els cursos de formació durant el gaudi dels permisos de maternitat i paternitat o si es troba en situació de baixa per incapacitat temporal, sempre que l'estat de salut ho permeta.   
5. El professorat no podrà realitzar més d'una activitat de formació a distància en les mateixes dates. Tampoc no podrà realitzar més d'una activitat en la modalitat presencial quan coincidisquen les sessions. Estes condicions seran comprovades, a través de les sol·licituds presentades, pel Servici de Formació del Professorat.   
6. Si s'observa l'admissió d'idèntics participants en dos o més activitats coincidents en dates, se'ls donarà de baixa segons el que s'estipula en el punt següent.   
7. La decisió de donar de baixa un participant recaurà sobre la institució responsable de les activitats, que aplicarà els criteris següents:   
a) Donar-lo de baixa en l'activitat en què hagen quedat sol·licituds no ateses, per a facilitar així la participació d'altres docents en llista d'espera.  
b) Donar-lo de baixa en l'activitat el termini d'inscripció de la qual finalitze en dates posteriors.  
8. El participant que haja causat baixa no justificada en alguna activitat podrà ser exclòs en l'admissió durant els 12 mesos següents a la baixa injustificada.   
Article 20. Avaluació dels participants   
1. L'avaluació dels participants s'efectuarà, d'acord amb el que disposen les convocatòries d'activitats de formació presencial i a distància, a més del que establix esta orde.  
2. L'avaluació serà competència del professor, del tutor o del gestor, segons l'activitat o, si així s'estipula, d'una comissió d'avaluació, a la qual correspondrà analitzar la participació activa i, si és el cas, els treballs elaborats i experimentats, d'acord amb els criteris següents:  
a) En les activitats de formació presencial l'assistència serà obligatòria. Les faltes d'assistència, siga quina siga la causa, no podran superar el 15% de les hores totals de l'activitat. Els fulls de firmes, o qualsevol altre sistema semblant que s'arbitre, seran els instruments utilitzats per a comprovar i deixar constància d'este punt.  
b) En les activitats de formació a distància serà necessari superar totes les tasques obligatòries proposades. Es valorarà, a més, la participació en fòrums, la realització dels treballs complementaris, els qüestionaris realitzats i qualsevol altra tasca que es considere necessària. Els mecanismes de qualificació i de comunicació que proporcione la plataforma de formació seran els instruments utilitzats per al seguiment i l'avaluació final.  
c) S'adjuntaran les actes de les sessions, així com un informe d'avaluació.  
d) Es realitzarà una anàlisi i una valoració dels materials elaborats, si n'hi ha, així com dels resultats aconseguits en tot el procés.   
3. En finalitzar l'activitat, una vegada analitzada la participació, els treballs elaborats i les proves objectives, si n'hi ha, el gestor, o la comissió d'avaluació, determinarà els participants que han superat o no l'activitat, i especificarà, en cas d'avaluació negativa, els motius que justifiquen esta decisió, i deixarà constància de tot això en l'acta corresponent.  
4. La comissió d'avaluació estarà formada pel gestor de l'activitat i els professors o tutors.   
Article 21. Expedició dels certificats  
1. Una vegada conclosa l'activitat i efectuada l'avaluació final, l'entitat convocant procedirà a l'expedició i entrega dels corresponents certificats acreditatius de participació. Per cada activitat es podran emetre certificats de participant, coordinador, professor, tutor i ponent, sempre que es respecten els criteris següents:  
a) Els participants únicament podran rebre la certificació que acredite la superació completa de l'activitat. No es podran emetre certificacions parcials o d'assistència sense aprofitament.   
b) El gestor de l'activitat no podrà rebre certificació per la funció exercida.  
c) Una persona podrà obtindre només una certificació per cada activitat de formació.  
d) Els ponents, els coordinadors, els professors i tutors no podran rebre més d'una certificació per activitat, inclús en el cas que les seues intervencions aborden temàtiques diferents i es donen separades en el temps.  
2. La participació en activitats de menys de huit hores no serà computable als efectes de reconeixement i certificació ni podran acumular-se.   
3. Els certificats expedits als participants especificaran la valoració de l'activitat superada en hores i crèdits de formació.  
4. Els certificats expedits al professor, al ponent o al tutor especificaran la valoració de la seua intervenció en hores i en crèdits, segons la seua duració.  
5. Les certificacions a què es referixen els anteriors apartats 3 i 4, podran tindre efectes en totes les convocatòries, concursos o actes administratius que les consideren com a requisits o mèrits en les seues bases i en el sistema retributiu dels funcionaris docents, d'acord amb la legislació vigent  
6. La constància documental del fet que es participa en una activitat de formació permanent únicament s'emetrà a sol·licitud de l'interessat i expressarà clarament que l'activitat no ha conclòs, sense fer referència a crèdits o hores de formació superats.  
7. No s'expediran certificats per les ponències o intervencions didàctiques realitzades pels assessors tècnics educatius i el personal destinat en la Conselleria d'Educació en llocs de naturalesa docent en el desenrotllament del Pla Anual de Formació del Professorat. A este personal docent, per les funcions desenrotllades en el seu lloc de treball, li seran reconeguts 20 crèdits per cada any complet de servicis prestats.   
Article 22. Contingut dels certificats  
Els certificats acreditatius de la participació en activitats de formació permanent hauran de contindre, almenys, les dades següents:   
a) Entitat organitzadora de l'activitat.   
b) Nom i càrrec de qui certifica en representació de l'entitat organitzadora.  
c) Nom i cognoms del participant i número d'identificació (NIE, NIF).  
d) Denominació de l'activitat.  
e) Lloc i dates de realització de l'activitat.  
f) Tipus de participació: participant, coordinador, professor, ponent i tutor. En el cas dels ponents s'especificarà el títol de la ponència o matèria impartida.  
g) Quantificació en hores i en crèdits.  
h) Identificació de la competència que exercix l'activitat.  
i) Lloc i data d'expedició del certificat.  
j) Número i data de registre.  
k) Firma i segell.  
Capítol III  
Titulacions i activitats  
susceptibles de reconeixement  
Article 23. Titulacions universitàries  
1. Les titulacions universitàries de caràcter oficial, sempre que no hagen sigut al·legades com a requisit per a l'accés a la funció docent, i els títols propis de cada universitat, tindran efectes com a formació permanent.   
2. La seua valoració en crèdits de formació permanent serà la següent:  
a) Per cada títol de grau: 100 crèdits de formació.  
b) Per cada títol de màster: 100 crèdits de formació.  
c) Per cada títol de doctor: 100 crèdits de formació.  
d) Pel diploma d'estudis avançats: 100 crèdits de formació.   
e) Les titulacions pròpies de cada universitat es valoraran fent correspondre, als efectes de sexennis, un crèdit per cada hora de formació, amb un màxim de 100 crèdits per activitat.  
3. No es reconeixerà com a formació del professorat les activitats la superació de les quals siga requisit per a l'obtenció d'una titulació acadèmica o l'accés a la funció pública.   
Article 24. Capacitació lingüisticotècnica  
Les titulacions de capacitació lingüisticotècnica tindran efectes com a formació permanent, sempre que no s'al·leguen pel mateix concepte els cursos requerits per a l'obtenció d'estes titulacions, d'acord amb els criteris següents:  
a) El certificat de capacitació per a l'ensenyança del valencià equivaldrà a 100 crèdits.  
b) El diploma de mestre de valencià equivaldrà a 100 crèdits.   
c) El certificat de capacitació en llengües estrangeres equivaldrà a 100 crèdits.  
Article 25. Ensenyances de règim especial  
1. Les titulacions oficials de les ensenyances de règim especial atorgades per les escoles oficials d'idiomes i conservatoris professionals i superiors de música, tindran efectes com a formació permanent.  
2. La valoració serà de 100 crèdits per cada cicle o grau en què s'haja obtingut la titulació en les ensenyances de règim especial.   
Article 26. Projectes d'investigació científica i innovació educativa  
1. Les activitats d'investigació científica i innovació educativa tindran efectes com a formació permanent si pertanyen a alguna de les categories següents:  
a) Que s'hagen realitzat en desplegament d'una convocatòria pública de projectes d'investigació científica i innovació educativa, efectuada per algun organisme pertanyent a les administracions públiques, les universitats o s'inscriguen en els programes habituals dels organismes públics d'investigació.  
b) Que s'inscriguen en els programes d'investigació d'institucions públiques, privades i fundacions que hagen firmat un conveni amb la Conselleria d'Educació.  
2. Les activitats d'investigació científica i innovació educativa seran valorades de la manera següent:  
a) Les activitats que s'hagen realitzat per mitjà d'una convocatòria pública de projectes d'investigació científica i innovació educativa de la Conselleria d'Educació, seran valorades segons el que disposen les mencionades convocatòries, fent correspondre un crèdit per cada hora de formació.  
b) Les activitats que s'hagen realitzat per mitjà d'una convocatòria pública de projectes d'investigació científica i innovació educativa, efectuades per altres organismes pertanyents a les administracions públiques, les universitats o s'inscriguen en els programes habituals dels organismes públics d'investigació, es valoraran segons les normes que s'establisquen.   
3. Les activitats que s'inscriguen en els programes d'investigació d'institucions públiques, privades i fundacions que hagen firmat un conveni amb la Conselleria d'Educació, es valoraran segons la normativa reguladora de l'activitat.   
Article 27. Activitats que contribuïsquen a la millora de la qualitat de l'ensenyança  
1. Es podran reconéixer amb crèdits de formació unes altres activitats, ja siguen realitzades per un o més professors amb alumnes o altres estaments de la comunitat educativa, sempre que, per estar d'acord amb el projecte educatiu del centre o amb el projecte curricular d'etapa, hagen sigut aprovades, respectivament, pel consell escolar o el claustre de professors.  
2. L'organització i intercanvi d'alumnes i viatges educatius es valoraran amb 5 crèdits per dia utilitzat en la realització de les mencionades activitats.  
El màxim d'acreditació anual per este apartat serà de 20 crèdits.   
3. S'atorgaran 20 crèdits anuals per a l'organització i direcció de les activitats següents:  
a) Escoles de pares  
b) Mitjans de comunicació escolar  
c) Grups de teatre, música, esport escolar, mediambientals o culturals  
4. L'organització i direcció d'activitats educatives de caràcter conjuntural, com ara setmanes esportives, culturals i d'altres tindran, en cada cas, una valoració de 5 crèdits.   
Per este apartat es podrà atorgar un màxim de 20 crèdits anuals.   
5. Totes estes activitats han d'estar previstes en la programació general anual dels centres i la seua realització quedarà reflectida en la memòria anual de centre.  
6. El secretari del consell escolar, amb la verificació prèvia que es complisquen les condicions abans mencionades, realitzarà la certificació corresponent a les esmentades activitats.   
Article 28. Tutories de pràctiques  
Es reconeixeran crèdits de formació per la realització per part del professorat de funcions de tutoria en els casos següents:  
a) La tutorització d'alumnes en pràctiques de formació inicial. Estes activitats seran certificades per la universitat segons la normativa reguladora de la tutorització de les pràctiques del títol universitari oficial de màster per a acreditar la formació pedagògica i didàctica exigida per a exercir la docència en determinades ensenyances del sistema educatiu.   
Per este apartat s'atorgaran 20 crèdits anuals.   
b) Tutories de funcionaris en pràctiques.  
Els crèdits de formació corresponents es determinaran en la normativa reguladora de la fase de pràctiques dels aspirants seleccionats en els procediments selectius per a ingrés i accés als cossos docents, sense que puguen excedir més de 20 crèdits anuals.   
Article 29. Activitats de formació organitzades per les universitats  
Per al reconeixement de la participació en cursos de formació permanent organitzats per les universitats serà necessària la presentació de la corresponent sol·licitud a la direcció general competent en matèria de formació permanent del professorat per part de la persona interessada, acompanyada del certificat o diploma expedit per la universitat, que haurà de reflectir el nombre d'hores i estar firmat pel rector o vicerector competent en la matèria o pel cap del servici responsable de la formació permanent d'eixa universitat.  
Article 30. Activitats de formació realitzades en l'estranger   
1. La participació en programes internacionals convocats per les administracions educatives podrà tindre els efectes corresponents a les activitats de formació permanent. La valoració en hores de formació per a cada programa es determinarà en la convocatòria corresponent, o es realitzarà d'acord amb les instruccions que a este efecte dicte la direcció general competent en matèria de formació del professorat.  
2. Es reconeixeran les activitats de formació del professorat realitzades a l'estranger i organitzades per organismes oficials, per universitats o per institucions de formació del professorat oficialment reconegudes i que posseïsquen prestigi acreditat per les autoritats educatives del respectiu país, sempre que el seu contingut tinga relació amb l'exercici de la funció docent.  
Per a realitzar el reconeixement de l'activitat, l'interessat haurà d'aportar el certificat expedit per la institució convocant en què conste que ha superat l'activitat i les hores de duració, així com el programa de l'activitat.  
3. Si l'activitat ha sigut realitzada per institucions de formació del professorat oficialment reconegudes i que tenen prestigi acreditat per les autoritats, es presentarà acreditació del reconeixement de la institució expedida per l'autoritat educativa del país que es tracte.  
4. Tots els documents aniran acompanyats d'una traducció a alguna de les llengües oficials de la Comunitat Valenciana.  
Article 31. Publicacions  
El Servici de Formació del Professorat, a través de comissions d'experts, atorgarà els crèdits a les publicacions relacionades amb les diferents àrees curriculars o amb l'educació en general, d'acord amb les categories següents:  
a) Llibres, CD, DVD i traduccions, sempre que tinguen ISBN. Des d'un mínim de 50 fins a un màxim de 60 crèdits per a cada autor.   
b) Materials curriculars, sempre que siguen publicats en els repositoris educatius de les administracions educatives. Des d'un mínim de 50 fins a un màxim de 60 crèdits per a cada autor.   
c) Articles publicats en revistes especialitzades, sempre que tinguen ISSN. Des d'un mínim de 20 fins a un màxim de 30 crèdits per a cada autor.   
d) Les partitures musicals, col·lecció de diapositives, gravacions, produccions cinematogràfiques i vídeos, sempre que tinguen depòsit legal. Des d'un mínim de 50 fins a un màxim de 60 crèdits per a cada autor.   
Capítol IV  
Entitats col·laboradores  
Article 32. Reconeixement d'activitats de formació  
1. El reconeixement de les activitats de formació organitzades per les entitats col·laboradores previstes en l'article 6. apartat c) d'esta orde, requerirà la firma prèvia d'un conveni amb la Conselleria d'Educació.   
Article 33. Comissió d'autorització i avaluació dels plans d'activitats de les entitats col·laborades  
1. Amb la finalitat de poder reconéixer les activitats de formació organitzades per les entitats col·laboradores, es constituirà una comissió que estarà integrada per:  
a) El/la cap de Servici de Formació del Professorat.  
b) Dos tècnics del Servici de Formació del Professorat.  
c) Dos directors de CEFIRE.   
2. La comissió tindrà com a funcions:  
a) Estudiar, verificar el compliment de requisits de les entitats col·laboradores i proposar per a la seua autorització els convenis amb les esmentades entitats.  
b) Estudiar i proposar per a la seua autorització el pla d'activitats de les entitats col·laboradores, així com realitzar el seguiment i l'avaluació.  
Article 34. Convenis  
1. La firma de convenis amb les entitats col·laboradores requerirà que estes complisquen els requisits següents:  
a) Que l'entitat estiga legalment constituïda i inscrita en el registre corresponent.  
b) Tindre una experiència prèvia acreditada en la realització d'activitats de formació del professorat.  
c) Que en els estatuts figure, de manera expressa, l'absència en totes les seues activitats de l'ànim de lucre i entre els seus fins, la realització d'accions de formació permanent del professorat.  
d) Que tinga com a àmbit d'actuació, totalment o parcialment, el territori de la Comunitat Valenciana.  
2. La presentació de sol·licituds d'entitats privades que desitgen firmar un conveni i complisquen els requisits es realitzarà durant el primer trimestre de cada curs.   
3. La formalització d'estos convenis es realitzarà d'acord amb el que establix el Decret 20/1993, de 8 de febrer, del Registre de Convenis i Règim Juridicopressupostari dels Convenis Subscrits per la Generalitat.  
4. Els convenis entraran en vigor el mateix dia de la seua firma i tindran vigència durant el curs escolar, i seran objecte de renovació excepte denúncia per alguna de les parts, sense perjuí del que disposa l'apartat següent.   
5. La Conselleria d'Educació es reserva expressament la decisió de renovar o cancel·lar el conveni en virtut de l'oferta formativa existent en cada moment.  
6. Seran així mateix causes per a no prorrogar el conveni les següents:  
a) Que l'oferta formativa de l'entitat no amplie ni diversifique la que realitza la Conselleria d'Educació.  
b) La presentació d'un pla anual de formació que no supere tres activitats.   
c) No realitzar cap activitat de formació en algun dels cursos escolars de vigència del conveni.  
d) La no-realització per part de l'entitat de més del 50% de les activitats aprovades.  
e) L'incompliment del que establix esta orde.  
Article 35. Pla d'activitats  
1. La presentació del pla activitats de les entitats col·laboradores es realitzarà en el primer mes del curs escolar. La comissió estudiarà els plans i elevarà una proposta d'autorització a la direcció general responsable dels plans d'activitats a realitzar per estes entitats.  
2. Les activitats que s'incloguen en el pla aprovat, per a poder ser convocades i realitzades, caldrà que disposen de l'aprovació del seu disseny per part de la direcció general competent en matèria de formació del professorat, per a la qual cosa les entitats col·laboradores l'elaboraran, seguint els requisits de l'article 16 d'esta orde. Per a la seua aprovació es comprovarà que s'ajusta a la normativa vigent, i especialment:  
a) La coherència entre els objectius i els continguts i la pertinència de la metodologia prevista.  
b) L'adequada temporalització per a la duració prevista.  
c) El nombre màxim de destinataris i, especialment, que estos complisquen els requisits establits en l'article 5 d'esta orde. Les activitats de tipus pràctic que requerisquen l'ús de material especialitzat, o que siga aconsellable per la seua metodologia, tindran un nombre de places d'acord amb els recursos materials disponibles.  
d) Els requisits per a expedir certificacions als participants.  
e) La seua complementarietat amb el Pla Anual de Formació de la Conselleria d'Educació.  
3. En el cas d'activitats de formació a distància, les entitats col·laboradores s'atindran als requisits establits en l'article 17 d'esta orde i presentaran, junt amb el disseny inicial, els materials didàctics que constituïxen els continguts formatius, així com els exercicis que els participants hauran de realitzar per a decidir la superació de l'activitat. S'indicarà la plataforma on es realitzarà i les dades necessàries per a poder supervisar l'acció. La comissió, a la vista de la profunditat i dificultat dels continguts i dels exercicis a realitzar, assignarà el nombre d'hores i crèdits que es podrà certificar. Si es considera necessari, se sol·licitarà la intervenció d'experts, amb la finalitat de valorar l'adequació de les activitats a la metodologia d'aprenentatge a distància, tenint en compte tant els seus aspectes tècnics com didàctics.   
4. Les entitats col·laboradores quedaran obligades a:  
a) Desenrotllar l'activitat d'acord amb el disseny presentat.  
b) Facilitar, en qualsevol moment del procés, tota aquella informació i documentació referida a l'activitat de formació sol·licitada pels òrgans competents de la Conselleria d'Educació. L'incompliment d'este requeriment donarà lloc a una resolució negativa del reconeixement i homologació de manera automàtica, i, si és el cas, a la resolució del conveni.  
5. Durant el mes de gener es podran presentar les modificacions als plans d'activitats autoritzats. Una comissió estudiarà estos plans i elevarà una proposta d'autorització a la direcció general responsable.  
La comissió es reunirà en el mes de juliol per a valorar el compliment dels plans d'activitats autoritzats.  
Article 36. Procediment per al reconeixement i homologació d'activitats de formació realitzades per entitats col·laboradores  
1. El reconeixement de la formació derivada de la participació en activitats organitzades per les entitats indicades en l'article 6, exigix, amb caràcter previ, el reconeixement i homologació de l'activitat per part de la Conselleria d'Educació.   
2. La comissió establirà els processos de seguiment de les activitats de formació aprovades. Si és el cas, el dit procés podrà incloure la visita als llocs de realització de les activitats i l'emissió d'informes per mitjà de model que facilitarà el Servici de Formació del Professorat. Este servici designarà els assessors de centres de Formació, Innovació i Recursos Educatius encarregats de les possibles visites de seguiment als llocs de realització de les activitats, així com el seu moment de realització.  
3. Si del seguiment de les activitats es comprova l'incompliment d'algun dels apartats del disseny de l'activitat presentada, a la vista dels informes elaborats, la comissió proposarà al director general competent que no es reconega l'activitat als participants.  
4. En el termini màxim de dos mesos a partir de la finalització de l'activitat, i sempre que es complisquen els requisits per a la certificació que s'establixen en esta orde, l'entitat col·laboradora haurà de presentar en el Servici de Formació del Professorat la documentació següent:  
a) Acta d'avaluació de l'activitat, firmada pel seu gestor, on es consignen els participants, amb nom, cognoms, NIF i centre de destinació. La dita informació s'entregarà també en suport informàtic, d'acord amb el programa facilitat pel Servici de Formació del Professorat.  
b) Valoració de l'activitat en què es reflectisquen els mètodes i indicadors utilitzats per al procediment d'avaluació.   
c) Base de dades generada per l'aplicació informàtica en el format que es decidisca.   
5. L'entitat col·laboradora serà la responsable del depòsit i custòdia de les fitxes d'inscripció de participants en les activitats de formació.   
6. Quan la documentació complisca els requisits exigits, el Servici de Formació del Professorat procedirà a la inscripció de l'activitat en el Registre de Formació Permanent del Professorat i s'expediran les diligències a nom de cada ponent, tutor o participant. L'esmentada diligència haurà de formar part de manera ineludible dels certificats que emeta l'entitat col·laboradora.   
7. En cas d'incompliment manifest d'algun dels requisits establits en este article, la direcció general competent en matèria de formació del professorat, a proposta del/de la cap del Servici de Formació del Professorat, podrà emetre resolució negativa sobre la inclusió de l'activitat en el registre de formació permanent del professorat.  
Capítol V  
Registre de Formació Permanent del Professorat  
Article 37. Naturalesa del registre  
1. El Registre de Formació Permanent del Professorat, dependent de la direcció general competent en matèria de formació del professorat, estarà ubicat en el Servici de Formació del Professorat i serà un instrument de control i gestió de les dades relatives a la participació del professorat no universitari en les activitats de formació permanent que s'ajusten a esta orde.  
2. Perquè la participació en una activitat de formació permanent produïsca els efectes professionals i econòmics establits, haurà d'estar inscrita en el Registre General de Formació Permanent del Professorat.  
Article 38. Procediment d'inscripció  
1. La inscripció dels certificats relatius a la participació en activitats de formació realitzades de conformitat amb el pla anual de formació permanent del professorat la realitzarà d'ofici el Servici de Formació del Professorat o els centres de Formació, Innovació i Recursos Educatius.  
2. Les activitats de formació subjectes al procediment d'homologació quedaran inscrites, d'ofici, en el registre una vegada entregat i avaluat el preceptiu informe final i segons el que disposa l'article 36 d'esta orde.  
3. La inscripció dels certificats relatius a la participació en activitats que contribuïxen a la millora de la qualitat de l'ensenyança es realitzarà amb la sol·licitud prèvia de la persona interessada, excepte quan es tracte de la tutoria de pràctiques, que s'inscriurà d'ofici.  
Article 39. Oficines delegades del registre  
Les oficines delegades del registre estaran ubicades en les seus dels centres de Formació, Innovació i Recursos Educatius. Els directors d'estos, d'acord amb les instruccions de la direcció general competent en matèria de formació, podran practicar les inscripcions corresponents als certificats de participació que incumbisquen a les activitats organitzades per estos centres.  
Article 40. Dret d'accés al registre  
El registre regulat en este capítol és públic i podrà ser consultat, en els termes establits per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per qualsevol persona que acredite un interés legítim. Així mateix, al registre li seran aplicables els articles de la Llei Orgànica 15/99, de 13 de desembre, de Protecció de Dades de Caràcter Personal, relatius a la privacitat d'estes.  
Capítol VI  
Complement de formació permanent del professorat  
Article 41. Valoració de les activitats de formació permanent  
1. A l'efecte de reconeixement del complement retributiu dels funcionaris docents de carrera regulat pel Decret 157/1993, de 31 d'agost, del Consell, pel qual es regula el component retributiu relacionat amb la formació permanent del professorat i la realització d'altres activitats per a la millora de la qualitat de l'ensenyança, la valoració de les activitats de formació permanent i d'altres activitats que contribuïsquen a millorar la qualitat de l'ensenyança, s'efectuarà en crèdits, d'acord amb el que disposa la present orde.   
2. Tindran validesa, a efecte d'obtindre el complement retributiu que integra el complement específic del professorat, les activitats de formació permanent del professorat regulades en el capítol II, així com les titulacions i altres activitats que contribuïsquen a la millora de la qualitat de l'ensenyança regulades en el capítol III.   
Article 42. Complement de formació permanent del professorat  
1. Per al reconeixement del dret al complement retributiu de formació permanent del professorat, caldrà tindre acreditats sis anys de servicis en els llocs mencionats en l'article 3.1 del Decret 157/1993 i haver participat amb aprofitament en activitats de formació o haver realitzat unes altres activitats per a la millora de la qualitat de l'ensenyança corresponent a un mínim de cent crèdits per cada període de sis anys, caldrà que corresponguen, atenent la seua incidència directa en la qualitat de l'ensenyança:   
a) Un mínim de 70 crèdits a activitats que exercisquen les competències científiques, didàctiques (metodologia, tutoria, gestió d'aula, convivència, resolució de conflictes i habilitats comunicatives i socials), atenció a la diversitat i específiques del lloc que s'exercix.   
b) Un mínim de 20 crèdits a activitats que exercisquen competències tècniques:   
Bloc 1) tecnologies de la informació i la comunicació.   
Bloc 2) llengües estrangeres.   
Quan les competències específiques del lloc que s'exercix tinguen relació amb algun dels blocs anteriors, els crèdits hauran d'obtindre's de l'altre bloc.   
c) Un mínim de 10 crèdits a activitats que exercisquen les competències de desenrotllament personal i del centre (prevenció de riscos laborals, programes institucionals i institucionalitzats).  
El desglossament de les competències professionals atribuïbles a cada un dels apartats anteriors s'especificarà en el desenrotllament del corresponent Pla Anual de Formació Permanent del Professorat.  
2. No serà possible acumular crèdits sobrants d'un sexenni per a perfeccionar el sexenni següent, per la qual cosa per al sexenni següent serà necessari acreditar, d'acord amb el que disposa la present orde, un mínim de 100 crèdits corresponents a activitats formatives que necessàriament hauran de ser realitzades després del reconeixement del sexenni anterior.   
3. Els funcionaris que perfeccionen un període de sis anys en les condicions que preveu el Decret 157/1993, de 31 de desembre, del Consell, pel qual es regula el component retributiu relacionat amb la formació permanent del professorat i la realització d'altres activitats per a la millora de la qualitat de l'ensenyança, presentaran la corresponent sol·licitud amb la documentació que justifique els crèdits necessaris per a la percepció del sexenni.   
Disposicions addicionals  
Primera. Activitats reconegudes per altres administracions educatives  
En els termes que preveu la legislació vigent, la Conselleria d'Educació reconeixerà al professorat amb destinació en la Comunitat Valenciana la formació derivada de la participació en activitats realitzades fora del seu àmbit de gestió i que tinga el reconeixement de la corresponent administració educativa.  
Segona. Interpretació, implantació i aplicació  
S'autoritza la direcció general competent en matèria de formació del professorat per a dictar totes les resolucions que siguen necessàries per a la interpretació, implantació i aplicació del que establix esta orde.   
Disposicions transitòries  
Primera. Reconeixement d'activitats de formació  
Les activitats de formació del professorat la finalització de les quals es produïsca durant l'any 2010 es reconeixeran d'acord amb el que establix l'Orde de 9 de juny de 1994 de la Conselleria d'Educació i Ciència, per la qual es regula la convocatòria, el reconeixement, la certificació i el registre de les activitats de formació permanent del professorat.  
Segona. Reconeixement del dret al complement retributiu de formació permanent  
Al professorat que a l'entrada en vigor de la present orde li falten més de tres anys de servici per a perfeccionar el sexenni iniciat, el reconeixement d'este s'efectuarà d'acord amb el que establix esta orde.  
Tercera. Titulacions universitàries  
Fins al moment que les universitats comencen a expedir els títols de grau i postgrau, d'acord amb el Reial Decret 1393/2007, de 29 d'octubre, i amb els Reials Decrets 55/2005 i 56/2005, ambdós del 21 de gener, l'equivalència en crèdits de formació permanent del professorat de titulacions universitàries de caràcter oficial diferents de l'al·legada com a requisit d'accés a la funció docent, i dels títols propis expedits per universitats serà la següent:   
a) Titulacions de primer cicle: per cada diplomatura, enginyeria tècnica, arquitectura tècnica o títols declarats legalment equivalents i pels estudis corresponents al primer cicle d'una llicenciatura, arquitectura o enginyeria: 100 crèdits.  
b) Titulacions de segon cicle: pels estudis corresponents al segon cicle de llicenciatures, enginyeries, arquitectura o títols declarats legalment equivalents: 100 crèdits.  
c) Per superar el programa de doctorat amb la suficiència investigadora: 100 crèdits.  
d) Per l'obtenció del títol de doctor: 100 crèdits.  
Disposició derogatòria  
Única. Derogació normativa  
Queden derogades totes les disposicions del mateix rang o d'un rang inferior que s'oposen al que disposa la present orde i, en particular, l'Orde de 9 de juny de 1994, de la Conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat i la Resolució de 16 de febrer de 1998, de la Direcció General d'Ordenació i Innovació Educativa i Política Lingüística, per la qual s'establix el procediment per a l'autorització d'activitats de formació del professorat organitzades per entitats col·laboradores, sense perjuí del que disposa la disposició transitòria primera i segona.   
Disposició final  
Única. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.   
València, 21 de desembre de 2010  
El conseller d'Educació,  
ALEJANDRO FONT DE MORA TURÓN


Còpia Permalink ELI